1. Títol: De què tracta la filosofia
* **La filosofia tracta temes i problemes de caràcter molt general** (el tot)

“De fet, la F. implica precisament aquest esforç permanent per mantenir un duel amb preguntes que no permeten una solució senzilla i que exigeix un replantejament i una reformulació continus.” (Matthew Lipman, *La filosofia a l'aula*)

* **La filosofia s'ocupa de la clarificació dels nostres conceptes i idees.**

És una activitat d'anàlisi: clarificació dels conceptes o idees i, per tant, de l'ús dels termes o paraules. “La F. es preocupa per clarificar significats, descobrir supòsits i pressuposicions, analitzar conceptes, considerar la validesa de processos de raonament, i investigar les implicacions de les idees i les conseqüències que té, per a la vida humana, el fet de sostenir unes idees en lloc d'unes altres.” (Matthew Lipman, *La filosofia a l'aula*)

Naturalment no analitza conceptes que fan referència a coses concretes, sinó conceptes relliscosos i indefinits, conceptes com, per exemple: *temps, causa, veritat, absurd, bo, lleig, lliure*. Aquestes paraules figuren en oracions que contínuament formulem amb tota normalitat: “L'edifici va caure a *causa* del mal estat en què es trobava”. Però sabem definir o explicar aquests conceptes? Què és el temps? Què significa que el mal estat de l'edifici va causar que caigués? Què podem dir sobre la veritat o la bondat?

La ciència no pot ni ha d'ocupar-se d'aquesta classe de qüestions, perquè ni són de la seva competència ni figuren com a primordials en les seves recerques. Si tradicionalment la F. s'ha ocupat d'aquesta tasca, és per això que s'ha definit el filòsof com un “enginyer de conceptes”. En resum, la F. no s'ocupa directament de les coses sinó dels conceptes generals que fem servir quan pensem les coses.

* **La filosofia complementa la ciència**

La F. complementa el coneixement científic, oferint una visió de conjunt del món. Les ciències s'ocupen d'investigar un camp més o menys ampli de la realitat: l'origen de l'Univers, la matèria, la vida, el cervell... Les ciències són cada cop més especialitzades, s'ocupen d'aspectes més reduïts de la realitat. Avui dia, ja no és possible conèixer o dominar totalment una ciència, atesa l'enorme quantitat de dades i teories que conté.

S'ha dit que el progrés científic fa que cada vegada sapiguem més sobre cada cop menys *tros* de la realitat. Cada ciència té la seva perspectiva pròpia, el seu propi camp en el qual es troba segura, com si l'Univers fos un enorme territori parcel·lat i cadascuna de les ciències es dediqués a conrear la seva parcel·la de coneixement.

Ara bé, l'Univers no està parcel·lat ni la realitat es troba naturalment fragmentada en petits camps d'estudi, sinó que això és el resultat -tal vegada necessari- de l'especialització científica. Aleshores, el paper de la F. és donar la visió de conjunt, la vista panoràmica. Així que una altra de les funcions de la F. és complementar els coneixements científics tot donant una imatge global i coherent del món.

Que la F. complementi la ciència, no vol dir que la substitueixi. La funció de la F. no és ocupar el lloc de la ciència, però sí que pot elaborar una concepció global de com són l'Univers i els éssers que el formen. Aquesta tasca de la F. és una tasca de síntesi, ja que realment no “crea” nous coneixements -aquest és precisament la tasca de la ciència- sinó que, partint dels resultats de la investigació científica, ofereix una concepció del món.

Ciència i F. no són rivals, sinó formes de coneixement complementàries. La F. no anirà més lluny que la ciència que li serveix de base, però podrà oferir-nos una visió més àmplia que l'estreta visió de la ciència. L'objectiu final de la ciència i de la F. és el mateix: la comprensió del món. La de la ciència en particular, la descripció de la realitat mitjançant lleis matematitzades i la predicció dels fets

* **La filosofia reflexiona sobre el viure humà**

“Quan va néixer a Grècia, l'objectiu de la F. era el d'assolir una doble fita: desxifrar els secrets de l'univers, descobrint-ne la veritat, i aprendre a organitzar la nostra vida d'una manera tan intel·ligent que aconseguim viure bé i ser feliços”. (Adela Cortina)

* **La filosofia es pregunta per les qüestions últimes**

Quin lloc tenim a l'univers, quin és l'origen, el sentit i la finalitat.

Avui el discurs filosòfic ens pot ensenyar a donar respostes racionals i crítiques (i, per tant, sempre provisionals i obertes) a aquelles qüestions que malgrat ser irresolubles científicament (és a dir, que no es poden resoldre amb els més potents instruments de coneixement), s'han presentat, i es presentaran sempre, a la ment humana. I les respostes han de procurar, com a mínim, no contradir els coneixements científics actuals.